Tolvanlampi

Tolvanlampi on ylänköjärvi Posion itäosassa Yli-Kitkan länsipuolella. Pohjoisessa Tolvanlampi rajautuu Välivaaraan, joka kohoaa lähes 300 metriä merenpinnan yläpuolelle. Järven pinta-ala on noin 1,2 neliökilometriä. Etäisyys Rovaniemeltä on 130 kilometriä itäkaakkoon ja Posion keskustasta 17 kilometriä itäkoilliseen. Maantiede Tolvanlammen ulottuvuus kaakkoisen Itälahden perukasta luoteeseen on noin 2,7 kilometriä. Lahti on matala ja verraten kapeasuinen. Noin kuudesosa Tolvanlammesta on vähintään kuusi metriä syvä, alue muodostaa yhtenäisen vyöhykkeen. Syvin kohta, noin 12 metriä, sijaitsee järven keskivaiheilla pohjoisen rannan lähettyvillä. Tolvanlammen saariluku on yksi. Saaren nimi on Tuumas ja pinta-ala noin 1,2 hehtaaria. Saari sijaitsee etelässä niemen jatkeena. Tolvanlammen rannat ovat etelää lukuun ottamatta asumattomia. Etelärannalla sijaitsee joitakin pientaloja. Järven itäpuolitse kulkee maantie 9471 kohti Tolvan kylää, joka sijaitsee noin yhdeksän kilometriä koilliseen. Tolvanniemi sijaitsee kolmisen kilometriä itään. Tolvanlammen merkittävin lasku-uoma on Tolvanjoki, joka virtaa Tolvanlammen ja Välivaaran pohjoispuolitse Yli-Kitkan Tolvanlahteen. Tolvanlammen vesitilavuus on 3 960 000 kuutiometriä. Järven ekologinen tila on hyvä. Tolvanlampi (73.025.1.112) kuuluu Yli-Kitkan alueeseen (73.025), joka on kolmannen jakovaiheen vesistö Koutajoen vesistössä (73). Toinen jakovaihe on Kitkajärven alue (73.02). Tolvanlampi on toiseksi laajin Yli-Kitkan alueen 150 järvestä. Selkeästi laajin on noin 240-neliökilometrinen Yli-Kitka. Tolvanlampea seuraa noin 40-hehtaarinen Kesäjärvi. Lähteet